Peagi oli kohal tume BMW ja parkis nii, et põlevad lähituled olid suunatud Steni autole.

Kui mees ja tema tuttav hakkasid Roelasse sõitma, püsis bemar neil sabas. Rooli keerav naine hakkas kartma ja Sten palus tal tee ääres peatuda, et BMW saaks mööda sõita. Paraku aga pööras jälitav sõiduk Steni auto ees end ümber ja jäi peaaegu keset sõiduteed seisma, nina nende poole.

Peagi märkas Sten Viru-Jaagupi poolt lähenevat Volkswagen Passatit. See jäi seisma nende taga. Sten ütles sohvrile, et hakkame sõitma. Siis oli see veel võimalik. Peagi aga kihutas Volkswagen neist mööda ja keeras ette nii, et naine pidi auto peatama. Tagasitee blokeeris juba BMW. Seega polnud neil enam võimalust sõitma hakata.

Autodest tuli välja kaks jässakat meest. Sten jõudis sohvrile öelda, et too uksed lukku paneks. Et aken oli natuke lahti, kuulsid seda ka mehemürakad. Üks olevat öelnud, et pane aga pane, küll me sisse pääseme. Steni sõnul ei esitlenud mehed end, mingit vormi neil seljas ei olnud, mingit töötõendit ei näidatud. Räägiti mingitest varastest. Sten ütles, et kutsub politsei. Üks meestest öelnud, et politsei tulebki varsti ja tema on abipolitseiniku vend.

Peagi oli Kiaga kohal abipolitseinik, keda Sten tundis. Abipolitseinik end ei esitlenud, mingit vormi tal seljas ei olnud, töötõendit ei näidanud. Abipolitseinik vihjas samuti varastele ja lubas pärast puhkenud sõnasõda noortel lahkuda.

Steni sõnul tegi ta järgmisel päeval juhtunu kohta politseisse avalduse. Samuti riputas ta öise juhtumi kirjelduse sotsiaalmeediasse. Loo kommentaaride järgi on alust arvata, et kirjeldatud kaks sõidukit on varemgi inimeste ebaseaduslikus kinnipidamises osalenud.

Rakvere politseijaoskonna menetlusteenistuse vanem Key Paju ütles, et praeguseks on politsei suhelnud kõigi osalistega ja vestlusest on selgunud, et sõiduauto Audi roolis olnud 24aastane naine peatas sõiduki enda kõrval istunud 22aastase mehe soovitusel. BMW, VW Passati ja Kia roolis olnud meeste sõnul on antud piirkonnas viimastel aegadel toime pandud mitmesuguseid süütegusid, mistõttu nad vabatahtlikult piirkonnal silma peal hoiavad.